Il-Qorti Reġjonali ta' Varna, belt fil-Bulgarija, sabet li m'hemmx każ ta' libell kontra l-attivist u l-blogger Manuel Delia. F'Settembru, Christo Georgiev, li huwa wieħed mis-sidien tal-bank magħluq Satabank, fetaħ kawża ta' libell kontra Delia u kontra d-Deputat Nazzjonalista Jason Azzopardi. Id-Deputat Nazzjonalista ddeskriviha dan bħala theddida għad-demokrazija u li "din hija l-ewwel darba li deputat Malti ġie mħarrek għal libell fuq dak li ntqal fil-Parlament". Aqra aktar fuq il-każ: Wieħed mis-sidien ta' Satabank jiftaħ libell fil-Bulgarija kontra Jason Azzopardi Fuq is-sit tiegħu, Delia spjega li ġie mhedded mill-avukati ta' Georgiev fuq artiklu li kien kiteb fuqu f'April 2018. "Wieħed mill-avukati tiegħu qalli li jekk ma nobdix it-talbiet ta' Georgiev u nneħħi l-artiklu, se jtellgħani l-Qorti". Delia eventwalment neħħa dan l-artiklu. Skont l-attivista, il-Qorti ta' Varna qalet li l-artiklu li neħħa kien ibbażat fuq fatti veritiera u ma nkitibx b'intenzjoni malizzjuża. Din il-qorti saħqet li ma kienx hemm raġuni valida għalfejn Georgiev kien eleġibbli biex jirċievi danni morali minħabba l-artiklu ta' Delia u li l-kuntest tal-artiklu nkiteb fuq is-sitwazzjoni tal-bank u mhux fuq Georgiev. "Hemm bżonn li nwaqqfu l-iSLAPP" Delia qal li jinsab ferħan li rebaħ dan il-każ imma fakkar li hemm bżonn aktar pressjoni fuq l-awtoritajiet biex jinħolqu liġijiet kontra l-iSLAPP. SLAPP hija azzjoni legali maħsuba biex tiċċensura, thedded u twaqqaf lill-ġurnalisti billi tgħabbihom bl-ispiża ta' difiża legali jekk ma jabbandunawx il-kritika jew l-oppożizzjoni tagħhom. "Georgiev ħaseb li ma kontx se nkun nista' niddefendi ruħi meta fetaħ il-kawża f'pajjiż differenti. Grazzi għall-fondi taċ-Ċentru Ewropew għall-Istampa u l-Midja Ħielsa (ECPMF), sibt biżżejjed għajnuna f'dan il-każ," stqarr l-attivista. Hu sostna li l-ibbuljar mill-korporazzjonijiet u mill-banek għandu jieqaf billi jitwaqqfu l-iSLAPPs. Delia kellu jitlaq minn Malta f'Settembru minħabba li kien vittma ta' theddid mingħand persuni involuti fl-assassinju tal-ġurnalista Daphne Caruana Galizia. F'Settembru: Manuel Delia se jitlaq minn Malta minħabba theddid .td_uid_3_61b355d76e76b_rand.td-a-rec-img{text-align:left}.td_uid_3_61b355d76e76b_rand.td-a-rec-img img{margin:0 auto 0 0}